NETBAY พุ่ง 8.47% นิวไฮตั้งแต่เข้าตลาด-มั่นใจแผนธุรกิจ H2/60 โตแกร่ง
NETBAY พุ่ง 8.47% นิวไฮตั้งแต่เข้าตลาด โดย ณ เวลา 11.21 น. ราคาอยู่ที่ 32.00 บาท บวก 2.50 บาท หรือ 8.47% สูงสุดที่ 32.75 บาท ต่ำสุดที่ 29.75 บาท มูลค่าซื้อขายที่ 83.63 ล้านบาท
9 ต.ค. 2560

ผู้สื่อข่าวรายงานว่า ราคาหุ้นบริษัท เน็ตเบย์ จำกัด (มหาชน) หรือ NETBAY ณ เวลา 11.21 น. ราคาอยู่ที่ 32.00 บาท บวก 2.50 บาท หรือ 8.47% สูงสุดที่ 32.75 บาท ต่ำสุดที่ 29.75 บาท มูลค่าซื้อขายที่ 83.63 ล้านบาท โดยราคาหุ้นปรับตัวสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ (mai) เมื่อวันที่ 16 มิ.ย. 2559 คาดนักลงทุนมั่นใจแผนธุรกิจจึงทำให้มีแรงซื้อขายเข้ามาอย่างคึกคักในวันนี้

โดยก่อนหน้านี้ นายพิชิต วิวัฒน์รุจิราพงศ์ ประธานเจ้าหน้าที่บริหาร NETBAY เปิดเผยว่า แผนการดำเนินงานในช่วงที่เหลือของปีนี้ บริษัทยังคงมุ่งเน้นการพัฒนา Digital Business Technology Platform ใหม่ๆ โดยมีแผนเปิดตัวบริการทำธุรกรรมทางออนไลน์รูปแบบใหม่ในครึ่งปีหลังเพื่อขยายฐานลูกค้าให้เพิ่มขึ้น และสร้างการเติบโตของรายได้จากการให้บริการเพิ่มขึ้น
ทั้งนี้ คาดว่ากลุ่มบริการ e-Trade Finance Supply Chain ที่เกี่ยวข้องกับการให้บริการทำธุรกรรมการนำเข้า-ส่งออก และกลุ่ม e-Business Services ที่เกี่ยวข้องกับการทำธุรกรรมกับสถาบันการเงิน ซึ่งเป็นกลุ่มที่สร้างรายได้หลัก จะสามารถขยายตัวได้อย่างต่อเนื่อง ทั้งจากการขยายฐานลูกค้าใหม่และฐานลูกค้าในปัจจุบันที่ใช้บริการทำธุรกรรมผ่านระบบของบริษัท
ขณะที่ภาพรวมผลการดำเนินงาน 6 เดือนแรกของปีนี้ ก็มีการเติบโตได้ดีในทิศทางเดียวกัน และยังคงรักษาความสามารถการทำกำไรได้เป็นที่น่าพอใจ โดยมีกำไรสุทธิ 54.52 ล้านบาท เพิ่มขึ้น 27.29% จากช่วงเดียวกันของปีก่อนที่มีกำไรสุทธิ 42.83 ล้านบาท